Iarraidh ar réamhrialú ón Tallinna Halduskohus (an Eastóin) a taisceadh an 15 Bealtaine 2024 – Elisa Eesti AS v Vabariigi Valitsuse julgeolekukomisjoni küberjulgeoleku nõukogu, Tarbijakaitse ja Tehnilise Järelevalve Amet
(Cás C-354/21, Elisa Eesti)
Teanga an cháis: an Eastóinis
An chúirt a rinne an tarchur
Tallinna Halduskohus
Páirtithe sna príomhimeachtaí
Iarratasóir: Elisa Eesti AS
Cosantóir: Vabariigi Valitsuse julgeolekukomisjoni küberjulgeoleku nõukogu agus Tarbijakaitse ja Tehnilise Järelevalve Amet
Na ceisteanna a tharchuirtear:
An dtagann sraith forálacha faoin dlí náisiúnta (§ 873(2), (3), (6), (7) agus (8), § 874(1) go (4) agus § 1965(1) go (4) den Dlí maidir le cumarsáid leictreonacha (Elektroonilise side seadus (ESS)) a chuireann de cheangal ar ghnóthas cumarsáide, ar mhaithe le slándáil náisiúnta a áirithiú, údarú a fháil chun crua-earraí agus bogearraí a úsáid ina ghréasán cumarsáide, faoi raon feidhme Threoir 2018/1972 1 ó Pharlaimint na hEorpa agus ón gComhairle an 20 Nollaig 2018 lena mbunaítear Cód Eorpach um Chumarsáid Leictreonach?
Más freagra dearfach a thabharfar ar an gceist roimhe seo: An bhfuil Airteagal 1(3)(c) de Threoir 2018/1972 arna léamh i gcomhar le hAirteagal 4(2) CAE le léiriú sa chaoi gur faoi inniúlacht eisiach an Bhallstáit atá sé srian den sórt sin a thabhairt isteach agus gur beart náisiúnta amháin atá i gceist, nach bhfuil feidhm ag forálacha Threoir 2018/1972 ina leith?
Más freagra dearfach a thabharfar ar Cheist 1.2: an ionann sraith forálacha náisiúnta (§ 873(2), (3), (6), (7) agus (8), § 874(1) go (4) agus § 1965(1) go (4) ESS) nach ligeann do ghnóthas cumarsáide crua-earraí agus bogearraí a úsáid ina ghréasán cumarsáide gan údarú a fháil ó údarás riaracháin chun na crua-earraí agus na bogearraí sin a úsáid, agus srian ar an tsaoirse chun líonraí agus seirbhísí cumarsáide leictreonaí a sholáthar, de réir bhrí Airteagal 12(1) de Threoir 2018/1972?
Más freagra dearfach a thabharfar ar Cheist 1.3: An gá gan na forálacha náisiúnta sin a chur i bhfeidhm, i gcás nár tugadh fógra faoi don Choimisiún de réir Airteagal 12(1) de Threoir 2018/1972?
Más freagra dearfach a thabharfar ar Cheist 1.2: An bhfuil sé i gcomhréir le hAirteagal 36 CFAE agus le prionsabal na comhréireachta, nuair a cheanglaítear ar ghnóthas cumarsáide le forálacha náisiúnta ar mhaithe leis an tslándáil náisiúnta a áirithiú, údarú a fháil chun crua-earraí agus bogearraí a úsaid ina líonra cumarsáide, sa chás nach gceanglaíonn an t-údarás riaracháin agus scrúdú á dhéanamh aige an bhfuil ardriosca ag baint le crua-earraí agus bogearraí (a) measúnú a dhéanamh an mbaineann an riosca a ghabhann leis an monaróir leis na crua-earraí agus na bogearraí atá i gceist (b) measúnú a dhéanamh ar fheithmiúlacht, suíomh agus tábhacht na gcrua-earraí agus na mbogearraí sonracha i gcomhthéacs seirbhís cumarsáide a chur ar fáil agus (c) measúnú a dhéanamh an mbaineann na fadhbanna a ghabhann le Stát ceanncheathrún an mhonaróra leis an monaróir féin?
I gcás ina n-údaraítear úsáid na gcrua-earraí nó na mbogearraí, a bhí sa líonra cumarsáide agus a bhí in úsáid go gníomhach sular tugadh isteach an ceanglas údaraithe, ar feadh tréimhse atá níos giorra ná saolré úsáide na gcrua-earraí nó na mbogearraí lena mbaineann agus atá níos giorra ná an tréimhse dár ceannaíodh na crua-earraí nó na bogearraí go dleathach, an ndéantar ceart maoine a cheilt de réir bhrí an dara habairt d’Airteagal 17(1) den Chairt um Chearta Bunúsacha an Aontais Eorpaigh?
____________
1 IO 2018 L 321, lch. 36.